Afmælisrit til heiðurs Ólafi Ólafssyni fyrrum landlækni Hinn 11. nóvember næstkomandi verður Ólafur Ólafsson , fyrrverandi landlæknir og núverandi forystumaður í samtökum eldri borgara , 75 ára . Af því tilefni hafa nokkrir vinir hans og velunnarar ákveðið að efna til útgáfu , honum til heiðurs , á völdu efni úr handraða afmælisbarnsins . Þar er fjallað um heilbrigðismál í víðum skilningi , margs konar þjóðfélags - og réttindamál , alþjóðamálefni og málefni eldri borgara . Frásagnirnar eru fjölbreyttar og fróðlegar og allar í anda Ólafs , hnitmiðaðar og hispurslausar og síðast en ekki síst eru þær bráðskemmtilegar - þar sem það á við . Áætlað er að afmælisritið komi út í maí á næsta ári , en bókaútgáfan Hólar hefur tekið að sér útgáfu þess og er ritnefndin skipuð þeim Sigurði Guðmundssyni landlækni , Benedikt Davíðssyni formanni Landssambands eldri borgara og Vilhelm G. Kristinssyni rithöfundi sem jafnframt er ritstjóri verksins . Afmælisritið verður selt í áskrift og greiðist það fyrirfram ( kr. 4900 og er sendingargjald innifalið ) . Í ritinu verður heillaóskaskrá ( Tabula gratulatoria ) og er það von ritnefndarmanna að hún verði sem lengst og glæsilegust . Þeir velunnarar Ólafs sem áhuga hafa á því að senda honum afmæliskveðju og eignast um leið bókina eru hvattir til þess að hafa samband í síma 557-9310 / 557-9215 eða á holar @simnet . is